Document ID: 32008D0365

ΑΠΌΦΑΣΗ ΤΗΣ ΕΠΙΤΡΟΠΉΣ
της 30ής Απριλίου 2008
για τη συγκρότηση ομάδας εμπειρογνωμόνων για τη χρηματοοικονομική εκπαίδευση
(2008/365/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
Εκτιμώντας τα ακόλουθα:
(1)
Το άρθρο 3 της συνθήκης περί ιδρύσεως της Ευρωπαϊκής Κοινότητας περιλαμβάνει, ως μία από τις δραστηριότητες της Κοινότητας, τη δημιουργία μιας εσωτερικής αγοράς την οποία θα χαρακτηρίζει η εξάλειψη των εμποδίων στην ελεύθερη κυκλοφορία των εμπορευμάτων, των προσώπων, των υπηρεσιών και των κεφαλαίων, μεταξύ των κρατών μελών.
(2)
Σύμφωνα με το άρθρο 95 της συνθήκης για την ίδρυση της Ευρωπαϊκής Κοινότητας η Επιτροπή, στις προτάσεις της για την εγκαθίδρυση και τη λειτουργία της εσωτερικής αγοράς σχετικά με την προστασία των καταναλωτών, λαμβάνει ως βάση ένα υψηλό επίπεδο προστασίας, λαμβάνοντας ιδίως υπόψη όσες νέες εξελίξεις βασίζονται σε επιστημονικά δεδομένα.
(3)
Σύμφωνα με το άρθρο 149 της συνθήκης για την ίδρυση της Ευρωπαϊκής Κοινότητας, η Κοινότητα συμβάλλει στην ανάπτυξη παιδείας υψηλού επιπέδου, ενθαρρύνοντας τη συνεργασία μεταξύ των κρατών μελών και, αν αυτό απαιτείται, υποστηρίζοντας και συμπληρώνοντας τη δράση τους, σεβόμενη, ταυτόχρονα, πλήρως την αρμοδιότητα των κρατών μελών για το περιεχόμενο της διδασκαλίας και την οργάνωση του εκπαιδευτικού συστήματος, καθώς και την πολιτιστική και γλωσσική τους πολυμορφία.
(4)
Σύμφωνα με το άρθρο 153 της συνθήκης για την ίδρυση της Ευρωπαϊκής Κοινότητας, η Κοινότητα προωθεί τα συμφέροντα των καταναλωτών και διασφαλίζει υψηλό επίπεδο προστασίας του καταναλωτή, συμβάλλοντας στην προστασία της υγείας, της ασφάλειας και των οικονομικών συμφερόντων των καταναλωτών, και στην προώθηση του δικαιώματός τους για ενημέρωση, εκπαίδευση και οργάνωσή τους για την υπεράσπιση των συμφερόντων τους.
(5)
Η χρηματοοικονομική εκπαίδευση έχει ουσιαστική σημασία προκειμένου να εξασφαλιστεί ότι η ενιαία αγορά μπορεί να προσφέρει άμεσα οφέλη στους πολίτες της Ευρώπης, με το να τους παρέχει τη δυνατότητα να λαμβάνουν με πλήρη επίγνωση τις αποφάσεις τους σχετικά με την αγορά χρηματοπιστωτικών υπηρεσιών και να κατανοούν ορισμένα ουσιαστικά βασικά στοιχεία των προσωπικών χρηματοοικονομικών υπηρεσιών, όπως αναγνωρίζεται στην ανακοίνωση της Επιτροπής με θέμα Ενιαία αγορά για την Ευρώπη του 21ου αιώνα (1).
(6)
Η σημασία της χρηματοοικονομικής εκπαίδευσης αναγνωρίζεται επίσης στη Λευκή Βίβλο Πολιτική για τις χρηματοπιστωτικές υπηρεσίες 2005-2010 (2), στην Πράσινη Βίβλο για τις λιανικές χρηματοπιστωτικές υπηρεσίες στην ενιαία αγορά (3), στα συμπεράσματα του Συμβουλίου Ecofin της 8ης Μαΐου 2007 (4) και στο ψήφισμα του Ευρωπαϊκού Κοινοβουλίου σχετικά με την πολιτική για τις χρηματοπιστωτικές υπηρεσίες (5).
(7)
Η Επιτροπή εξέδωσε ανακοίνωση με τίτλο Χρηματοοικονομική εκπαίδευση (6), όπου μεταξύ άλλων πρωτοβουλιών ανήγγειλε τη σύσταση ομάδας εμπειρογνωμόνων με πρακτική εμπειρία σε θέματα χρηματοοικονομικής εκπαίδευσης.
(8)
Η ομάδα εμπειρογνωμόνων πρέπει να συμβάλλει στη διάδοση και την προώθηση βέλτιστων πρακτικών στη χρηματοοικονομική εκπαίδευση και πρέπει να υποστηρίζει την Επιτροπή στις ενέργειές της στον τομέα της χρηματοοικονομικής εκπαίδευσης.
(9)
Η ομάδα εμπειρογνωμόνων πρέπει να αποτελείται από άτομα που έχουν ικανότητες και πείρα στον τομέα της χρηματοοικονομικής εκπαίδευσης, αντιπροσωπεύοντας ευρύ φάσμα ενδιαφερομένων του δημόσιου και του ιδιωτικού τομέα.
(10)
Πρέπει συνεπώς να συγκροτηθεί η ομάδα εμπειρογνωμόνων για τη χρηματοοικονομική εκπαίδευση και να καθοριστούν λεπτομερώς οι αρμοδιότητες και οι δομές της,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Συγκροτείται ομάδα εμπειρογνωμόνων για τη χρηματοοικονομική εκπαίδευση, στο εξής αποκαλούμενη «η ομάδα».
Άρθρο 2
Καθήκοντα
Τα καθήκοντα της ομάδας είναι:
-
να διαδίδει και να προωθεί τις βέλτιστες πρακτικές στη χρηματοοικονομική εκπαίδευση·
-
να συμβουλεύει την Επιτροπή για τον τρόπο με τον οποίο εφαρμόζονται οι αρχές για την παροχή προγραμμάτων χρηματοοικονομικής εκπαίδευσης υψηλής ποιότητας, που περιέχονται στην ανακοίνωση της Επιτροπής για τη Χρηματοοικονομική εκπαίδευση·
-
να επικουρεί την Επιτροπή κατά τον προσδιορισμό τυχόν νομικών, κανονιστικών, διοικητικών και άλλων εμποδίων για την παροχή χρηματοοικονομικής εκπαίδευσης·
-
να συμβουλεύει την Επιτροπή για τον τρόπο με τον οποίο πρέπει να αντιμετωπίζονται τα εμπόδια που έχουν επισημανθεί·
-
να συμβάλει στην προετοιμασία των διάφορων πρωτοβουλιών που παρουσιάζονται στην ανακοίνωση σχετικά με τη χρηματοοικονομική εκπαίδευση και στην αξιολόγηση εκείνων των πρωτοβουλιών που είναι προγραμματισμένες για το 2010.
Η Επιτροπή μπορεί να συμβουλεύεται την ομάδα για κάθε ζήτημα που συνδέεται με τη χρηματοοικονομική εκπαίδευση.
Άρθρο 3
Σύνθεση - Διορισμός μελών
1. Μόλις συντελεστεί η έκδοση της παρούσας απόφασης, η Επιτροπή δημοσιεύει πρόσκληση υποβολής αιτήσεων από τις αρχές κρατών μελών, τους ακαδημαϊκούς οργανισμούς, τους φορείς παροχής χρηματοπιστωτικών υπηρεσιών, τις οργανώσεις καταναλωτών και άλλες ομάδες, κατά περίπτωση, που επιθυμούν να προτείνουν υποψηφίους για συμμετοχή στην ομάδα. Γίνονται δεκτές και αιτήσεις από άτομα.
2. Τα μέλη της ομάδας διορίζονται από την Επιτροπή που επιλέγει μεταξύ ειδικών με ικανότητες και εμπειρία στον τομέα της χρηματοοικονομικής εκπαίδευσης. Τα μέλη διορίζονται σε προσωπική βάση και καλούνται να συμβουλεύουν την Επιτροπή ανεξάρτητα από κάθε εξωτερική επιρροή.
3. Οι υποψήφιοι που θεωρούνται κατάλληλοι για μέλη αλλά δεν διορίζονται δύνανται να εγγραφούν σε αναπληρωματικό κατάλογο, τον οποίο μπορεί να χρησιμοποιεί η Επιτροπή για το διορισμό αντικαταστατών.
4. Η ομάδα αποτελείται από 25 το πολύ μέλη.
5. Ισχύουν οι ακόλουθες διατάξεις:
-
Τα μέλη της ομάδας διορίζονται για τριετή θητεία. Τα μέλη ασκούν τα καθήκοντά τους μέχρι την αντικατάστασή τους ή τη λήξη της θητείας τους. Η θητεία τους αρχίζει με την πρώτη συνεδρίαση της ομάδας.
-
Τα μέλη που δεν είναι πλέον σε θέση να συμβάλουν αποτελεσματικά στις εργασίες της ομάδας, που υποβάλλουν την παραίτησή τους ή που δεν τηρούν τους όρους της παρούσας παραγράφου ή του άρθρου 287 της συνθήκης για την ίδρυση της Ευρωπαϊκής Κοινότητας, είναι δυνατόν να αντικατασταθούν για το υπόλοιπο χρονικό διάστημα της θητείας τους.
-
Τα μέλη που διορίζονται σε προσωπική βάση υπογράφουν κάθε χρόνο βεβαίωση ότι θα ενεργούν προς το δημόσιο συμφέρον και δήλωση σχετικά με την απουσία ή ύπαρξη συμφέροντος που μπορεί να υπονομεύει την αντικειμενικότητά τους.
-
Τα ονόματα των μελών δημοσιεύονται στο δημόσιο μητρώο των ομάδων εμπειρογνωμόνων και στο δικτυακό τόπο της Γενικής Διεύθυνσης Εσωτερικής Αγοράς και Υπηρεσιών. Τα ονόματα των μελών συγκεντρώνονται, υφίστανται επεξεργασία και δημοσιεύονται σύμφωνα με τις διατάξεις του κανονισμού (ΕΚ) αριθ. 45/2001 σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα.
Άρθρο 4
Λειτουργία
1. Η προεδρία της ομάδας εμπειρογνωμόνων ασκείται από την Επιτροπή.
2. Επιτρέπεται, σε συμφωνία με την Επιτροπή, η σύσταση υποομάδων για την εξέταση ειδικών ζητημάτων με βάση την εντολή που τους δίνει η ομάδα. Οι υποομάδες αυτές διαλύονται αμέσως μετά την επίτευξη της αποστολής τους.
3. Ο πρόεδρος δύναται να καλέσει παρατηρητές, ειδικευμένους σε κάποιο συγκεκριμένο θέμα της ημερήσιας διάταξης να συμμετάσχουν τις εργασίες της ομάδας ή της υποομάδας, εφόσον αυτό κρίνεται σκόπιμο ή/και αναγκαίο.
4. Οι πληροφορίες που αποκτώνται στο πλαίσιο της συμμετοχής στις εργασίες της ομάδας ή της υποομάδας δεν επιτρέπεται να κοινοποιηθούν, εφόσον η Επιτροπή δηλώσει ότι αυτό αφορά εμπιστευτικά θέματα.
5. Η ομάδα και οι υποομάδες της συνέρχονται κατά κανόνα στους χώρους της Επιτροπής και σύμφωνα με τις διαδικασίες και τα χρονοδιαγράμματα που καταρτίζονται από την Επιτροπή, η οποία παρέχει υπηρεσίες γραμματείας, Στις συνεδριάσεις δύνανται να συμμετέχουν υπάλληλοι της Επιτροπής για τους οποίους οι εργασίες της ομάδας ή των υποομάδων της παρουσιάζουν ενδιαφέρον.
6. Η ομάδα καταρτίζει τον εσωτερικό κανονισμό της με βάση τους πρότυπους διαδικαστικούς κανόνες οι οποίοι θεσπίστηκαν από την Επιτροπή (7).
7. Η Επιτροπή μπορεί να δημοσιεύει οποιοδήποτε περίληψη, συμπέρασμα, μερικό συμπέρασμα ή έγγραφο εργασίας της ομάδας στο δικτυακό τόπο της Γενικής Διεύθυνσης Εσωτερικής Αγοράς και Υπηρεσιών στην αρχική γλώσσα του σχετικού εγγράφου.
Άρθρο 5
Δαπάνες συνεδριάσεων
1. Η Επιτροπή καλύπτει τα οδοιπορικά και τα έξοδα διαμονής των μελών και των παρατηρητών τα οποία συνδέονται με τις δραστηριότητες της ομάδας, σύμφωνα με τις διατάξεις που ισχύουν στην Επιτροπή. Τα μέλη δεν αμείβονται για τις υπηρεσίες που παρέχουν.
2. Τα έξοδα των συνεδριάσεων καλύπτονται εντός των ορίων που επιτρέπουν τα κονδύλια τα οποία έχουν διατεθεί στην αρμόδια υπηρεσία βάσει της ετήσιας διαδικασίας κατανομής πόρων.
Άρθρο 6
Έναρξη ισχύος
Η παρούσα απόφαση αρχίζει να ισχύει την ημέρα της δημοσίευσης στην Επίσημη Εφημερίδα της Ευρωπαϊκής Ένωσης.
Βρυξέλλες, 30 Απριλίου 2008.

Labels: 2
1
3
9
12